32005R2158
L 342/61
JURNALUL OFÍCIAL AL UNIUNII EUROPENE
REGULAMENTUL (CE) NR. 2158/2005 AL COMISIEI
din 23 decembrie 2005
de modificare a Regulamentului (CE) nr. 32/2000 în ceea ce privește prelungirea contingentelor tarifare comunitare deschise pentru produsele fabricate din iută și din fibre de nucă de cocos
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 32/2000 al Consiliului din 17 decembrie 1999 privind deschiderea și modul de gestionare a contingentelor tarifare comunitare consolidate în cadrul GATT și a altor câteva contingente tarifare comunitare, de stabilire a normelor de modificare sau de adaptare a contingentelor menționate și de abrogare a Regulamentului (CE) nr. 1808/95 (1), în special articolul 9 alineatul (1) litera (b) a doua liniuță,
întrucât:
(1)
În conformitate cu oferta depusă de Comunitate în cadrul Conferinței Organizației Națiunilor Unite pentru Comerț și Dezvoltare (UNCTAD) și paralel cu sistemul de preferințe generalizate (SPG), Comunitatea a deschis preferințe tarifare, în 1971, pentru produsele fabricate din iută și din fibre de nucă de cocos originare din anumite țări în curs de dezvoltare. Aceste preferințe au luat forma unei reduceri progresive a drepturilor din Tariful Vamal Comun și, din 1978 până la 31 decembrie 1994, a unei suspendări totale a acestor drepturi.
(2)
De la intrarea în vigoare a sistemului de preferințe generalizate în 1995, Comunitatea a procedat, pe marginea GATT, în mod independent, la deschiderea unor contingente tarifare comunitare pentru anumite cantități de produse fabricate din iută și din fibre de nucă de cocos cu drept vamal zero. Contingentele tarifare deschise pentru aceste produse prin Regulamentul (CE) nr. 32/2000 au fost prelungite până la 31 decembrie 2005 prin Regulamentul (CE) nr. 25/2005 al Comisiei (2).
(3)
Sistemul de preferințe generalizate a fost prelungit până la 31 decembrie 2008 prin Regulamentul (CE) nr. 980/2005 privind punerea în aplicare a unui sistem de preferințe generalizate (3), regimul de contingente tarifare aplicabil produselor fabricate din iută și din fibre de nucă de cocos ar trebui, de asemenea, prelungit până la 31 decembrie 2008.
(4)
Prin urmare, Regulamentul (CE) nr. 32/2000 ar trebui modificat în consecință.
(5)
Măsurile prevăzute de prezentul regulament sunt conforme cu avizul Comitetului Codului Vamal,
ADOPTĂ PREZENTUL REGULAMENT:
Articolul 1
La anexa III la Regulamentul (CE) nr. 32/2000, pentru numerele de ordine 09.0107, 09.0109 și 09.0111 din coloana a cincea („Perioada de contingentare”), termenii „de la 1.1.2005 la 31.12.2005” se înlocuiesc cu termenii „de la 1.1.2006 la 31.12.2006, de la 1.1.2007 la 31.12.2007 și de la 1.1.2008 la 31.12.2008”.
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Se aplică de la 1 ianuarie 2006.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 23 decembrie 2005.